Pa ernstig beseer ná huisroof | Maroela Media
'n Struweling het tussen die pa en twee mans uitgebreek (Foto: Blue Security)
Die polisie in KwaZulu-Natal is op die spoor van twee verdagtes nadat 'n pa en sy seun Woensdagmiddag in hul huis in Northdene, in die weste van Durban, oorval en beroof is. Die 67-jarige pa is ten tyde van die rooftog ernstig beseer.
Volgens kol. Thembeka Mbele, woordvoerder van die polisie, het die pa en sy seun omstreeks 17:00 gesit en televisie kyk toe hulle 'n harde geluid buite die huis gehoor het.
"Twee mans het deur 'n venster toegang tot die huis verkry en die pa en sy seun voor die televisie oorval," vertel Mbele. "Die verdagtes het messe uitgeruk en waardevolle items geëis, waarna 'n struweling tussen hulle en die pa ontstaan het. Die man is in die proses verskeie kere gesteek."
Die twee mans het deur dié venster toegang tot die huis verkry (Foto: Blue Security)
Die verdagtes het daarna 'n selfoon, wat op 'n tafel in die vertrek gelê het, gevat en gevlug.
Blue Security-sekuriteitsdienste en Emer-G-Med-nooddienste is na die toneel ontbied.
Brian Jackson, bedryfsbestuurder van Blue Security, sê die pa het verskeie steekwonde aan sy kop en bolyf opgedoen. Paramedici het hom op die toneel gestabiliseer voordat hy per ambulans na 'n nabygeleë hospitaal geneem is vir verdere mediese behandeling.
Jackson sê daar word beweer dat die verdagtes vanuit nabygeleë bosse oor die agterste muur van die erf gespring en só toegang tot die huis verkry het.
Mbele sê die polisie ondersoek 'n saak van huisroof en nog niemand is in verband met die voorval in hegtenis geneem nie.
Ongelukkig word die bosse deesdae mos nie meer gesny nie… Dit val ook sommer onder die munisipaliteite se lae koste behuisting…
Huisroof???? Ek sou sê poging tot moord en die man veg vir sy lewe in die hospitaal
Huisroof met die uitsluitlike doel om te moor. Dis volgens my hulle modus operandi. Wat ook al weggedra word is bysaak en 'n bonus.
Sien selfs al het kriminele nie gewere nie kan hulle nogsteeds moor en roof. As hulle dalk vuurwapens gehad het met n lisensie kon hulle dalk die aanval afgeweer het.
Poging tot moord beslis. Snaaks hoe maklik aanvalle afgemaak word as roof. Gelukkig is pa en seun lewend. Kriminele te veel in die land. Hulle kruip oral uit.